मौजूदा हालात च भारत ते पाकिस्तान सने रिआसत, जम्मू-कश्मीर दे लोकें गी शामल करदे होई गल्लबात कीता जाना गै इक मात्तर रस्ता ऐ। बसोसनाक गल्ल एह् ऐ जे इस चाल्ली दी गल्लबात दी शुरुआत होनी अजें बाकी ऐ। इत्थें तक्कर के विश्‍वास बहाली दे बक्खरे-बक्खरे उपाएं दे जरिए बी गल्लबात दी इस प्रक्रिआ लेई लोड़चदा म्होल तैआर नेईं कीता जाई सकेआ ऐ। सब्भनें सख्त कनूनें गी खत्म करने, फौज दी गिनतरी च कटौती करने, नागरिक अधिकारें दी बहाली सने सब्भनें चाल्ली दे मानवाधिकारें दे हन उप्पर रोक लाए जाने दिएं मंगे गी गोआचे दे विश्‍वास दी बहाली दे रूप च दिक्खेआ जाना लोड़चदा ऐ तां दे गल्लबात लेई म्होल तेआर करदे होई उस्सी इस्सी इक जटिल समस्या दे समाधान दे तौर उप्पर दिक्खेआ जाई सके। हालांकि अबादी आह्‌ले खेत्तरे थमां फौज गी टहाया जाना समें दी मंग ऐ इस करी गल्ला गी समझेआ जाना लोड़चदा ऐ जे छड़ा फौज ते नीम फौजी दस्तें दी थाह्‌र अनुशासनहीन ते अबवस्थत रिआसती पुलस दी तैनाती कन्नै कुसा चाल्ली दे करिश्में दी मेद नेईं कीती जाई सकदी ऐ। इक क्रूर दस्ते दी थाह्‌र दूए दी तैनती कन्नै कोई फर्क पौने आह्‌ला नेईं ऐ। ऐसा खास तौर उप्पर इस असलियत गी धेआन च रक्खदे होई ऐ जे थेहारबंद दस्तें ते होर केन्द्रीय बलें सने रिआसती पुलस बी मकामी लोकें कन्नै कीती गेदिएं ज्यादतिएं लेई बराबर दी जिम्मेवार ऐ ते ओह् बी बलात्कार दे मामलें, हिरासती मौतें, लोकें दे लाफ्ता होने दे मामलें ते मानवाधिकार हनन दे होरने गंभीर मामलें लेई बराबर दी जिम्मेवार रेई ऐ।